สรุปปัจจัยสำคัญตลาดทุน-การเงิน-เศรษฐกิจวันนี้
สรุปปัจจัยสำคัญตลาดทุน-การเงิน-เศรษฐกิจประจำวันที่ 26 มิ.ย.58
26 มิ.ย. 2558

– เงินเยนอยู่ที่ระดับ 123.45 เยน/ดอลลาร์ จากช่วงเช้าที่ระดับ 123.40 เยน/ดอลลาร์
– เงินยูโรอยู่ที่ระดับ 1.1198 ดอลลาร์/ยูโร จากช่วงเช้าที่ระดับ 1.1180 ดอลลาร์/ยูโร
– ดัชนี SET ปิดวันนี้ที่ระดับ 1,518.03 จุด ลดลง 1.44 จุด หรือ 0.09% มูลค่าการซื้อขาย 33,672.79 ล้านบาท
– สรุปปริมาณการซื้อขายรายกลุ่ม ต่างชาติซื้อสุทธิ 463.64 ล้านบาท (SET+MAI)
 
– กระทรวงพาณิชย์ เผยการส่งออกเดือน พ.ค.58 มีมูลค่า 18,429 ล้านเหรียญสหรัฐฯ ลดลง -5.01% เมื่อเทียบกับเดือนเดียวกันปีก่อน(YoY) ขณะที่ช่วง 5 เดือนแรกของปีนี้(ม.ค.-พ.ค.58) มีมูลค่าการส่งออกรวม 88,694 ล้านเหรียญสหรัฐฯ ลดลง 4.20% เมื่อเทียบกับช่วงเดียวกันปีก่อน(AoA) โดยจะยังไม่ปรับลดเป้าหมายการส่งออกในปีนี้ที่ตั้งไว้ 1.2% แม้หลายหน่วยงานจะทยอยปรับลดลงไปแล้ว
– นายสมหมาย ภาษี รมว.คลัง กล่าวว่า ตัวเลขส่งออกเดือนพ.ค.ที่ยังติดลบ 5.01% เป็นไปตามที่หลายฝ่ายกังวลซึ่งเป็นภาวะแบบนี้ทั่วโลก ไม่ใช่แค่ประเทศไทยที่ติดลบ โดยหลายประเทศก็ติดลบในทิศทางเดียวเช่นกัน 
– นางรุ่ง มัลลิกะมาส ผู้อำนวยการอาวุโส ฝ่ายนโยบายเศรษฐกิจการเงิน ธปท. ระบุตัวเลขการส่งออกของไทยในเดือน พ.ค.58 ที่หดตัว -5.0% เป็นการหดตัวมากกว่าคาด แต่เท่าที่ดูในองค์ประกอบ ส่วนที่ไม่คาดหมายมาจากการส่งออกรถยนต์ที่คำสั่งซื้อชะลอลงเพื่อรอรถยนต์รุ่นใหม่ ซึ่งน่าจะเป็นปัจจัยชั่วคราว โดย ธปท.ยังคงคาดการณ์ว่าการส่งออกจะหดตัว -1.5%
– นายวุฒิกร สุริยะฉันทนานนท์ ผู้ช่วยกรรมการผู้จัดการใหญ่อาวุโส บริษัท โตโยต้า มอเตอร์ ประเทศไทย จำกัด เปิดเผยถึงตลาดรถยนต์เดือนพฤษภาคม 58 ว่า มีปริมาณการขาย 56,942 คัน ลดลง 18.3% เมื่อเทียบกับช่วงเดียวกันของปีที่ผ่านมา
– นายกรัฐมนตรีอเล็กซิส ซิปราสของกรีซ ยังคงแสดงความเชื่อมั่นว่ามีความเป็นไปได้ที่จะมีการบรรลุข้อตกลงที่ประนีประนอมกันเพื่อคลี่คลายวิกฤตหนี้สินของกรีซ แม้ว่าการหารือระหว่างกรีซกับบรรดาเจ้าหนี้ได้ยืดเยื้อออกไป
อย่างไรก็ตาม การหารือกันหลายรอบในสัปดาห์นี้ยังคงไม่มีข้อสรุปใดๆ โดยล่าสุด การประชุมระหว่างกรีซและรัฐมนตรีคลังยูโรโซนสิ้นสุดลงเมื่อวานนี้ โดยที่ประชุมไม่สามารถบรรลุข้อตกลงกันได้ และทั้ง 2 ฝ่ายจะจัดการประชุมอีกครั้งในวันเสาร์นี้
– นายกรัฐมนตรีอังเกล่า แมร์เคล ของเยอรมนี ระบุการเจรจารอบใหม่ของบรรดารัฐมนตรีคลังยูโรโซน หรือยูโรกรุ๊ป ในวันเสาร์นี้มีความสำคัญอย่างยิ่งยวดและควรหาทางออกให้ได้ โดยผู้นำของยูโรโซนจะไม่เข้าไปเกี่ยวข้องในรายละเอียดของการหารือดังกล่าว ซึ่งยืดเยื้อมาเป็นเวลาถึง 5 เดือน
– ธนาคารกลางยุโรป (ECB) เปิดเผยว่า ยอดปล่อยกู้แก่ภาคเอกชนในยูโรโซนปรับตัวเพิ่มขึ้น 0.5% ในเดือนพ.ค. เมื่อเทียบรายปี หลังจากที่ทรงตัวในเดือนก่อนหน้านั้น ตัวเลขดังกล่าวบ่งชี้ว่า เศรษฐกิจในภูมิภาคเริ่มส่งสัญญาณฟื้นตัวในวงกว้าง ส่งผลให้มีความต้องการสินเชื่อเพิ่มขึ้น